C 484/30
BG
Официален вестник на Европейския съюз
20.12.2022 г.
Нова национална страна на разменни евромонети (2022/C 484/12)
Национална страна на новата възпоменателна разменна монета с номинал 2 евро, емитирана от Португалия Разменните евромонети са законно платежно средство в цялата еврозона.
Комисията публикува описание на изображенията на всички нови монети, за да уведоми обществеността и всички работещи с монети лица (1).
В съответствие със заключенията на Съвета от 10 февруари 2009 г. (2) държавите членки от еврозоната и държавите, сключили парично споразумение с Европейския съюз относно емитирането на евромонети, разполагат с правото да емитират възпоменателни разменни евромонети при определени условия, сред които e използването единствено на монети с номинал 2 евро.
Тези монети притежават техническите характеристики на обикновените разменни монети от 2 евро, но на националната си страна имат възпоменателен мотив с ясно изразена символика за конкретната държава или за Европа като цяло.
Емитираща държава: Португалия.
Тема на възпоменанието: 100 години от прекосяването на южната половина на Атлантическия океан по въздух, осъществено през 1922 г. от Gago Coutinho и Sacadura Cabral.
Описание на изображението: Прекосяването е осъществено с помощта само на вътрешни устройства за навигация: модифициран сектант и указател на курса.
На изображението е показан един от трите Fairey III биплана, използвани за извършването на полета между Лисабон и Рио де Жанейро.
Надписът по ръба гласи „TRAVESSIA DO ATLÂNTICO SUL“ (Прекосяване на южната половина на Атлантическия океан).
Под самолета има надпис „PORTUGAL 1922-2022“.
Знакът на монетния двор ще бъде „CASA DA MOEDA“, португалското наименование на монетния двор.
По външния пръстен на монетата са изобразени дванадесетте звезди на европейското знаме.
Приблизителен тираж на емисията: 1 000 000.
Дата на емисията: март 2022 г.
(1) Вж.
ОВ C 373, 28.12.2001 г., стр. 1, за националните страни на всички монети, емитирани през 2002 г. (2) Вж.
Заключенията на Съвета по икономически и финансови въпроси от 10 февруари 2009 г. и Препоръката на Комисията от 19 декември 2008 г. относно общи насоки за националните страни и емитирането на разменни евромонети (ОВ L 9, 14.1.2009 г., стр. 52—55).